ประกาศสำนักงานมาตรฐานสินค้า เรื่อง แนวทางปฏิบัติในการดำเนินการตรวจสอบเอกลักษณ์พันธุกรรมข้าวหอมมะลิไทย

ประกาศสำนักงานมาตรฐานสินค้า
ประกาศสำนักงานมาตรฐานสินค้า
เรื่อง
แนวทางปฏิบัติในการดำเนินการตรวจสอบเอกลักษณ์พันธุกรรมข้าวหอมมะลิไทย
 

ตามประกาศกระทรวงพาณิชย์
เรื่อง
หลักเกณฑ์และวิธีการการจัดให้มีการตรวจสอบมาตรฐานสินค้าและการตรวจสอบมาตรฐานสินค้าข้าวหอมมะลิไทย
(ฉบับที่ ๒) พ.ศ. ๒๕๔๙ ลงวันที่ ๒๑ ธันวาคม ๒๕๔๙ ข้อ ๔
กำหนดให้ผู้ตรวจสอบมาตรฐานสินค้าส่งมอบตัวอย่างสินค้าตามคำแนะนำของพนักงานเจ้าหน้าที่
หรือพนักงานตรวจสอบมาตรฐานสินค้า
ให้สำนักงานมาตรฐานสินค้าดำเนินการเพื่อตรวจสอบเอกลักษณ์พันธุกรรม นั้น

เพื่อให้การตรวจสอบเอกลักษณ์พันธุกรรมเป็นไปด้วยความโปร่งใส
เป็นธรรมและมีประสิทธิภาพ
สำนักงานมาตรฐานสินค้าจึงกำหนดแนวทางปฏิบัติในการดำเนินการตรวจสอบเอกลักษณ์พันธุกรรมข้าวหอมมะลิไทยไว้
ดังต่อไปนี้

ข้อ ๑
ให้ผู้ตรวจสอบมาตรฐานสินค้าส่งมอบตัวอย่างสินค้าที่ดำเนินการตรวจสอบตามคำร้องขอให้ออกใบรับรองมาตรฐานสินค้า
(แบบ มส. ๑๓/๑)
หรือเฉพาะรายการที่พนักงานเจ้าหน้าที่หรือพนักงานตรวจสอบมาตรฐานสินค้าร้องขอเพื่อดำเนินการตรวจสอบเอกลักษณ์พันธุกรรมข้าวหอมมะลิไทย

ข้อ ๒
ให้สำนักงานมาตรฐานสินค้า
ส่งตัวอย่างที่ได้รับมอบให้หน่วยงานที่สำนักงานมาตรฐานสินค้ามอบหมายทำการตรวจสอบเอกลักษณ์พันธุกรรมข้าวหอมมะลิไทย

ข้อ ๓
ให้ผู้ตรวจสอบมาตรฐานสินค้า
ทำตราประทับสินค้าหรือตู้คอนเทนเนอร์ที่บรรจุสินค้า
ซึ่งได้สุ่มเก็บตัวอย่างไว้จนกว่าจะทราบผลการตรวจสอบเอกลักษณ์พันธุกรรมข้าวหอมมะลิไทยว่ามีคุณภาพเป็นไปตามมาตรฐานสินค้าข้าวหอมมะลิไทยหรือเงื่อนไขที่กำหนด

ข้อ ๔
ให้ผู้จัดให้มีการตรวจสอบมาตรฐานสินค้า
ผู้ประกอบธุรกิจตรวจสอบมาตรฐานสินค้าและสภาหอการค้าแห่งประเทศไทยรอผลการตรวจสอบเอกลักษณ์พันธุกรรม
ของสำนักงานมาตรฐานสินค้า ก่อนดำเนินการตามขั้นตอนในการออกใบรับรองมาตรฐานสินค้า

ข้อ ๕
ให้สำนักงานมาตรฐานสินค้า
แจ้งผลการตรวจสอบเอกลักษณ์พันธุกรรมให้ผู้เกี่ยวข้องทราบโดยเร็ว
หากพบว่าสินค้ามีคุณภาพต่ำกว่ามาตรฐานหรือเงื่อนไขที่กำหนด
สำนักงานมาตรฐานสินค้าจะสั่งระงับการส่งออกและให้ผู้จัดให้มีการตรวจสอบสินค้ามาตรฐานนำสินค้าไปปรับปรุงคุณภาพ

ข้อ ๖
กรณีถูกสั่งระงับการส่งออก
ผู้จัดให้มีการตรวจสอบมาตรฐานสินค้ามีสิทธิอุทธรณ์ผลวิเคราะห์คุณภาพได้
โดยทำเป็นหนังสือยื่นต่อสำนักงานมาตรฐานสินค้าภายใน ๑๕ วัน
นับจากวันที่ได้รับแจ้งคำสั่ง

ข้อ ๗
กรณีมีการอุทธรณ์ ให้นำตัวอย่างสินค้าตามข้อ ๑
ที่สำนักงานมาตรฐานสินค้าผู้จัดให้มีการตรวจสอบมาตรฐานสินค้าและผู้ประกอบธุรกิจตรวจสอบมาตรฐานสินค้า
ได้รับมอบตามข้อ ๕ ของกฎกระทรวง ฉบับที่ ๒ (พ.ศ. ๒๕๐๔)
ออกตามความในพระราชบัญญัติมาตรฐานสินค้าขาออก พ.ศ. ๒๕๐๓
ว่าด้วยผู้ประกอบธุรกิจตรวจสอบมาตรฐานสินค้า ฝ่ายละ ๑ ถุง
มาตรวจสอบความถูกต้องสมบูรณ์ของตัวอย่าง ณ สำนักงานมาตรฐานสินค้า
ก่อนนำตัวอย่างของทุกฝ่ายมาคลุกเคล้ารวมกันเป็นถุงเดียวและส่งให้หน่วยงานที่สำนักงานมาตรฐานสินค้ามอบหมาย
ทำการตรวจวิเคราะห์ ทั้งนี้ ให้ถือผลวิเคราะห์ตัวอย่างชั้นอุทธรณ์เป็นที่สุด
ให้ผู้ยื่นอุทธรณ์เป็นผู้รับภาระค่าใช้จ่ายค่าตรวจวิเคราะห์นั้น

ข้อ ๘
หากผลการตรวจวิเคราะห์ตามข้อ ๗
ปรากฏว่าสินค้ามีคุณภาพถูกต้องตามมาตรฐานหรือเงื่อนไขที่กำหนด
สำนักงานมาตรฐานสินค้าจะดำเนินการยกเลิกการระงับการส่งออกโดยเร็ว ในกรณีเช่นนี้
ให้ผู้เกี่ยวข้องดำเนินการตามขั้นตอนในการออกใบรับรองมาตรฐานสินค้าต่อไป

ประกาศนี้
ให้ใช้บังคับเมื่อพ้นกำหนดสิบห้าวัน
นับแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๓
มกราคม พ.ศ. ๒๕๕๐
อาคม สีทับทิม
หัวหน้าสำนักงานมาตรฐานสินค้า




































อุษมล/ผู้จัดทำ
๔ กรกฎาคม ๒๕๕๔

















































[๑] ราชกิจจานุเบกษา
เล่ม ๑๒๔/ตอนพิเศษ ๖ ง/หน้า ๓๗/๑๖ มกราคม ๒๕๕๐